Uznesenie Európskeho parlamentu o situácii v Zimbabwe



Úradný vestník 305 E , 14/12/2006 S. 0263 - 0265



P6_TA(2006)0358 Zimbabwe Uznesenie Európskeho parlamentu o situácii v Zimbabwe Európsky parlament, - so zreteľom na svoje uznesenia z 15. januára 2004 [1], 16. decembra 2004 [2] a 7. júla 2005 [3], - so zreteľom na spoločnú pozíciu Rady 2006/51/SZBP z 30. januára 2006 o obnovení reštriktívnych opatrení voči Zimbabwe do 20. februára 2007 [4], - so zreteľom na nariadenie Komisie (ES) č. 898/2005 [5] z 15. júna 2005, ktoré rozširuje zoznam osôb v Zimbabwe, na ktoré sa vzťahujú reštriktívne opatreniach, - so zreteľom na správu mimovládnej organizácie International Crisis Group z 24. augusta 2006 s názvom Zimbabwe: stratégia opozície, - so zreteľom na článok 115 ods. 5 rokovacieho poriadku, A. keďže hrozná humanitárna, politická a hospodárska situácia v Zimbabwe sa ďalej zhoršuje, pričom v dôsledku tzv. operácie Murambatsvina (vypudenie špiny) zostalo 700000 obyvateľov v núdzi a viac ako 4 milióny obyvateľov Zimbabwe ohrozuje hladomor a prežívajú len vďaka potravinovej pomoci, pričom naďalej pokračujú aj politické represie, B. keďže vláda Zimbabwe navrhla zákon o odpočúvaní komunikácie, ktorý by vojsku, spravodajským službám, polícii a úradu prezidenta umožnil sledovať e-mailovú korešpondenciu, prístup na internet a telefonické rozhovory, C. keďže voľby do senátu dňa 26. novembra 2005 boli cynickým aktom politickej povýšenosti, ktorého účelom bolo posilniť autoritatívnu vládu strany Zanu-PF v Zimbabwe, D. keďže hlavná politická opozičná sila v Zimbabwe, Hnutie za demokratickú zmenu (MDC), sa v októbri 2005, žiaľ, rozpadla na dve frakcie, E. keďže rozvoj Afriky je prioritou politiky západných demokracií; uznávajúc však, že iba samotnou pomocou sa nedosiahne veľa a očakáva sa, že vlády afrických krajín si splnia svoju časť dohody a zaviažu sa k demokracii, právnemu štátu a dodržiavaniu ľudských práv, F. keďže obyvatelia Zimbabwe trpia nezamestnanosťou, ktorá dosahuje vyše 70 percent, a infláciou, ktorá je najvyššia na svete, G. znepokojený správami medzinárodných organizácií pôsobiacich v oblasti ľudských práv, podľa ktorých sú migranti zo Zimbabwe bezbranní voči zlému zaobchádzaniu a zneužívaniu v Juhoafrickej republike, H. keďže Africká únia (AÚ), Juhoafrické rozvojové spoločenstvo (SADC) a najmä Juhoafrická republika nedokázali zaujať dostatočne dôrazné stanovisko voči represívnemu Mugabeho režimu, 1. odsudzuje Mugabeho diktatúru za neľútostné utláčanie zimbabwianskeho ľudu a vyjadruje hlboké znepokojenie z toho, že regionálni aktéri ako AÚ, SADC a Juhoafrická republika odmietli zaujať rozhodnejší postoj voči zneužívaniu režimu a trvať na tom, že vláda Zimbabwe by mala zlepšiť svoje správanie a obnoviť demokraciu a právny štát; 2. žiada Mugabeho režim, aby splnil svoj sľub a poskytol dostatočné kapacity pre bývanie všetkých ľudí, ktorí boli vyhnaní z domovov počas krutej operácie Murambatsvina; 3. ľutuje, že pokrok Zimbabwe v boji proti HIV/AIDS spomaľujú násilné vládne praktiky ako program vysťahovávania, ktorý narušil prístup ku zdravotnej starostlivosti, a nedostatočná politika sociálneho zabezpečenia, v dôsledku ktorej sú pacienti s AIDS ešte bezmocnejší; 4. s veľkým znepokojením konštatuje, že Zimbabwe je v súčasnosti dejiskom jednej z najhorších epidémií HIV-AIDS na svete, kde v dôsledku choroby zomiera každý týždeň vyše 3200 ľudí; vyzýva vládu Zimbabwe, aby okamžite vykonala opatrenia na zlepšenie prístupu k antiretrovirálnej liečbe, ktorú v súčasnosti dostáva len 8% nakazených; 5. odmieta uznať legitímnosť senátu nedávno vytvoreného v Zimbabwe, pretože na zdiskreditovanom volebnom procese sa zúčastnilo iba 15% obyvateľov Zimbabwe a výsledok už vopred zaručoval prevahu strany Zanu-PF; 6. vyzýva na stiahnutie návrhu zákona o odpočúvaní komunikácie, zrušenie zákona o terorizme a zákona o mimovládnych organizáciách, keďže je pravdepodobné, že každý z nich bude slúžiť ako zámienka na ešte tvrdšie represie voči všetkým, ktorí nesúhlasia s Mugabeho režimom; 7. je zdesený skrytými pokusmi Mugabeho režimu o ovládnutie Zimbabwianskej spoločnosti červeného kríža (ZRCS) prostredníctvom núteného odporúčania zamestnať príslušníkov a podporovateľov režimu; pripomína, že najväčšími darcami finančných prostriedkov ZRCS sú Spojené kráľovstvo a ďalšie členské štáty EÚ; obáva sa, že tento krok je predzvesťou zneužívania potravinovej pomoci ZRCS ako politickej zbrane, čo spôsobí, že mnohí bezbranní obyvatelia Zimbabwe sa nedostanú k životne dôležitej podpore; 8. dôrazne trvá na tom, že Mugabeho režim nesmie získať žiadny finančný prospech alebo propagandistický úspech z kvalifikácie a príprav na majstrovstvá sveta vo futbale v roku 2010 a zo samotného turnaja; v tejto súvislosti vyzýva Juhoafrickú republiku, usporiadateľskú krajinu a FIFA, aby vylúčili Zimbabwe z účasti v kvalifikácii na majstrovstvá sveta, medzinárodných priateľských zápasov a aby Zimbabwe nemohlo byť hostiteľskou krajinou mužstiev, ktoré sa zúčastnia na majstrovstvách sveta; 9. vyzýva Roberta Mugabeho, aby dodržal vlastný sľub, že odstúpi radšej skôr ako neskôr, čo by bol najväčší možný krok smerom k obnove zimbabwianskej spoločnosti, politiky a hospodárstva a k začiatku kladných prechodných rokovaní medzi Zanu-PF, MDC a inými opozičnými hnutiami; 10. víta schôdzu oboch frakcií MDC, ktorá sa uskutočnila 26. augusta 2006 v Juhoafrickej republike, a vyzýva všetkých odporcov odsúdeniahodného Mugabeho režimu na zjednotenie a zabezpečenie toho, aby poskytli ľudu Zimbabwe skutočne demokratickú, reprezentatívnu a jednotnú opozíciu, ktorá bude z každého hľadiska schopná prevziať zodpovednosť za vládnutie a ktorá Zimbabwe prinesie politickú a hospodársku zmenu k lepšiemu; 11. blahoželá Kongresu odborových zväzov Zimbabwe k nadchádzajúcim protestom proti neznesiteľným životným podmienkam, ktoré Mugabeho režim spôsobil obyvateľom Zimbabwe, a trvá na tom, že tento druh demonštrácií by mal byť povolený bez toho, aby účastníkov obťažovala polícia; 12. uznáva, že cielené sankcie EÚ voči Zimbabwe a niektorým osobám zo Zimbabwe nesplnili očakávania a zostali bez želaných dôsledkov na osoby, ktoré sú priamo zodpovedné za zbedačovanie Zimbabwe a za utrpenie jeho obyvateľov; vyzýva Radu, aby zabezpečila, že všetky členské štáty budú prísne uplatňovať existujúce reštriktívne opatrenia vrátane embarga na obchod so zbraňami a zákazu cestovania, pričom by sa malo vychádzať z toho, že je lepšie byť príliš prísny než zhovievavý; 13. ďalej vyzýva Radu na rozšírenie rozsahu pôsobnosti sankcií a ďalšiemu rozšíreniu zoznamu, na ktorom je dnes 120 osôb, aby sa opatrenia týkali oveľa väčšieho počtu ministrov vlády Zimbabwe, zástupcov a guvernérov, členov Zanu-PF, ich podporovateľov a pracovníkov, ako aj rodinných príslušníkov, podnikateľov a iných prominentných osôb spojených so Zanu-PF; 14. vyzýva Čínu a iné štáty, ktoré naďalej dodávajú vojenský materiál a inú pomoc Mugabeho režimu, aby s touto činnosťou skončili a pridali sa k medzinárodnému spoločenstvu v úsilí o zmenu k lepšiemu v Zimbabwe; 15. odsudzuje skutočnosť, že zatiaľ čo OSN žiada o humanitárnu pomoc Zimbabwe v hodnote 257 miliónov USD, Mugabeho režim zavŕšil proces obstarávania dvanástich vojenských lietadiel typu K-8 v hodnote 240 miliónov USD od Číny; konštatuje tiež, že armáda Zimbabwe oznámila kúpu 127 vozidiel pre vysokých dôstojníkov a ďalších 194 bude kúpených v nastávajúcich mesiacoch; 16. vyzýva Bezpečnostnú radu OSN, aby sa bezodkladne zaoberala ľudskými právami a politickou situáciou v Zimbabwe; 17. opätovne žiada SADC o uzavretie regionálneho výcvikového strediska mierových síl v Harare a o jeho presťahovanie na územie iného členského štátu SADC; 18. trvá na tom, že všetka pomoc určená Zimbabwe sa musí poskytovať prostredníctvom skutočne mimovládnych organizácií a musí sa dostať k ľuďom, ktorým je určená, za čo najmenšej účasti Mugabeho režimu; je znepokojený, že EÚ financovala v roku 2005 sedem projektov v Zimbabwe v hodnote 70 miliónov EUR a ďalšie projekty v roku 2006 vrátane 3,7 milióna EUR z vodného fondu EÚ a žiada Komisiu zaistiť, aby Mugabeho režim nemal prospech z tejto pomoci; 19. poveruje svojho predsedu, aby toto uznesenie postúpil Rade, Komisii, vládam členských štátov, vládam krajín G8, vládam a parlamentom Zimbabwe a Juhoafrickej republiky, generálnemu tajomníkovi Spoločenstva národov, generálnemu tajomníkovi OSN, predsedom Komisie a Výkonnej rady Africkej únie, Panafrickému parlamentu, generálnemu tajomníkovi Juhoafrického rozvojového spoločenstva a prezidentovi FIFA. [1] Ú. v. EÚ C 92 E, 16.4.2004, s. 417. [2] Ú. v. EÚ C 226 E, 15.9.2005, s. 358. [3] Ú. v. EÚ C 157 E, 6.7.2006, s. 491. [4] Ú. v. EÚ L 26, 31.1.2006, s. 28. [5] Ú. v. EÚ L 153, 16.6.2005, s. 9. --------------------------------------------------